Rutinemæssige kontroller og anmeldelser fra andre bilister gjorde, at Nordjyllands Politi kunne pågribe syv bilister med for høje promiller. - Det er et stykke over gennemsnittet, oplyser vagthavende Niels Spliid ved Nordjyllands Politi i Aalborg. To af spritbilisterne blev taget, da de kørte galt. En kørte ind i en forankørende bil på limfjordsbroen i Aalborg og bakkede derefter ind i anden, da han forsøgte at stikke af. Den anden tørstige bilist kørte ind i et hellesystem. Ingen kom noget til. Seks af de påvirkede bilister blev taget i Aalborg, mens Nordjyllands Politi i Løgstør kunne stoppe en enkelt bilist med en promille på omkring 1,55. Årsagen til de mange spirituskørsler kunne være at påsken er lige om hjørnet. - Jeg ved ikke om det måske er påskebryggen, der har gjort sit indtog blandt trafikanterne, siger Vagthavende Niels Spliid.

Opsummering:
Mellem torsdag aften og fredag morgen snuppede Nordjyllands Politi syv spritbilister. To var indblandet i mindre uheld.